恆岳晨望有懷
作者：李敻
朝代：唐

paragraphs: 二儀均四序，五嶽分九州。
靈造良難測，神功匪易酬。
恆山北臨岱，秀崿東跨幽。
澒洞鎮河朔，嵯峨冠嵩丘。
禋祠彰舊典，壇廟列平疇。
古樹侵雲密，飛泉界道流。
從官叨佐理，銜命奉珍羞。
薦玉申誠效，鏘金諒有由。
郊原照初日，林薄委徂秋。
塞近風聲厲，川長霧氣收。
他鄉饒感激，歸望切祈求。
景福如光願，私門當復侯。